|  |  |  |  |  |
| --- | --- | --- | --- | --- |
| **LIETUVOS RESPUBLIKOS APLINKOS MINISTERIJA**  Biudžetinė įstaiga, A. Jakšto g. 4, LT-01105 Vilnius,  tel. +370 626 22 252, el. p. info@am.lt, https://am.lrv.lt.  Duomenys kaupiami ir saugomi Juridinių asmenų registre, kodas 188602370 | | | | |
|  | | | | |
| Lietuvos Respublikos Seimo  Peticijų komisijai |  |  | Nr. |  |
| Į | 2024-05-09 | Nr. | S-2024-2015 |
|  | | | |
| **Dėl nuomonės pateikimo** | | | | |

Išnagrinėjome Lietuvos Respublikos Seimo Peticijų komisijos 2024 m. gegužės 9 d. raštu Nr. S-2024-2015 pateiktą peticiją dėl Lietuvos Respublikos aplinkos apsaugos valstybinės kontrolės įstatymo ir Lietuvos Respublikos saugaus eismo automobilių keliais įstatymo (toliau – peticija). Peticija prašoma panaikinti:

1. Aplinkos apsaugos valstybinės kontrolės įstatymo 12 straipsnio 1 dalies 4 punktą;

2. Saugaus eismo automobilių keliais įstatymo 10 straipsnio 121 dalį ir 25 straipsnio 7 dalies 4 punktą.

Teikiame nuomonę dėl peticijoje keliamų klausimų.

Aplinkos apsaugos valstybinės kontrolės įstatymo 12 straipsnio 1 dalies 4 punkto (*nustato, kad siekiant užkirsti kelią aplinkos apsaugos įstatymų pažeidimams, už kuriuos numatyta teisinė atsakomybė, aplinkos apsaugos valstybinės kontrolės pareigūnai turi teisę Vyriausybės ar jos įgaliotos institucijos nustatyta tvarka sustabdyti ir apžiūrėti transporto priemones, atlikti transporto priemonių į aplinką išmetamų teršalų kontrolę*), Saugaus eismo automobilių keliais įstatymo (toliau – SEAKĮ) 10 straipsnio 121 dalies (*nustato, kad užtikrindama eismo saugumą ir siekdama mažinti kenksmingą (neigiamą) poveikį aplinkai, aplinkos apsaugos valstybinės kontrolės institucija turi teisę stabdyti M1, M2, M3, N1, N2, N3 klasių transporto priemones ir tikrinti jų į aplinką išmetamų teršalų atitiktį techniniams motorinių transporto priemonių ir jų priekabų reikalavimams*) ir 25 straipsnio 7 dalies 4 punkto (*nustato, kad aplinkos apsaugos valstybinės kontrolės pareigūnai**Susisiekimo ministerijos ar jos įgaliotos institucijos nustatyta tvarka turi teisę panaikinti M1, M2, M3, N1, N2, N3 klasių transporto priemonių, kurių į aplinką išmetami teršalai neatitinka techninių motorinių transporto priemonių ir jų priekabų reikalavimų, ir (ar) priekabų privalomosios techninės apžiūros dokumentų galiojimą*) nuostatos priimtossiekiant stiprinti transporto priemonių taršos kontrolę kelyje, mažinti jų neigiamą poveikį aplinkai ir eismo saugumui. Nurodytos įstatymų nuostatos įsigaliojo 2024 m. sausio 1 d. įsigaliojus Lietuvos Respublikos Seimo 2023 m. spalio 31 d. priimtiems Lietuvos Respublikos saugaus eismo automobilių keliais įstatymo Nr. VIII-2043 2, 10, 25 straipsnių pakeitimo įstatymui Nr.XIV-2211[[1]](#footnote-2) ir Lietuvos Respublikos aplinkos apsaugos valstybinės kontrolės įstatymo Nr. IX-1005 61 ir 12 straipsnių pakeitimo įstatymui Nr. XIV-2212[[2]](#footnote-3) (toliau kartu – Įstatymai). Įstatymų priėmimą lėmusios priežastys (informacija papildyta aktualia informacija ir naujausiais statistiniais duomenimis):

- aplinkos oro tarša Pasaulio sveikatos organizacijos (toliau – PSO) Tarptautinės vėžio tyrimų agentūros paskelbta kancerogenine žmogui, t. y. sukeliančia vėžį. Kelių transportas yra oro taršos kietosiomis dalelėmis, azoto oksidais (toliau – NOx), kitais teršalais ir šiltnamio efektą sukeliančiomis dujomis šaltinis. Tarptautinių vertinimų duomenimis, kelių transporto išmetami NOx dėl greito patekimo į žmogaus organizmą yra daug pavojingesni nei išmetami iš aukštų kaminų; dyzelinu varomi lengvieji automobiliai realiomis važiavimo sąlygomis (keliuose) išmeta 4–7 kartus daugiau NOx nei išmetamųjų teršalų standartuose (EURO standartai) patvirtintas kiekis. Techniškai netvarkingų kelių transporto priemonių (toliau – TP) eksploatavimą rodo ir 2021 m. Vilniaus mieste atlikto transporto taršos nuotolinio matavimo rezultatai, šio projekto vykdytojų nurodytos galimos taršą lemiančios priežastys (labiausiai aplinkos orą teršia autobusai, sunkieji krovininiai automobiliai ir senesni dyzelinu varomi lengvieji automobiliai; rekomenduota stiprinti senų automobilių techninę priežiūrą, identifikuoti pačias taršiausias TP ir atlikti jų pakartotinę techninę apžiūrą; šviesti visuomenę kaip išlaikyti gerą TP būklę; užtikrinti tinkamą TP techninę priežiūrą)[[3]](#footnote-4).

- Aplinkos apsaugos agentūros duomenimis kelių transporto sektorius išmeta daugiau kaip 50 proc. viso Lietuvoje išmesto NOx kiekio (Rekomenduota stiprinti senų automobilių techninę priežiūrą, identifikuoti pačias taršiausias transporto priemones ir atlikti jų pakartotinę techninę apžiūrą; šviesti visuomenę kaip išlaikyti gerą transporto priemonių būklę; užtikrinti tinkamą techninę priežiūrą[[4]](#footnote-5). - 2024 m. balandžio mėn. Europos Parlamentas pritarė ES oro kokybės direktyvos[[5]](#footnote-6) pakeitimui, numatančiam 2030 m. reikšmingai sugriežtinti ES oro kokybės normas jas priartinant prie PSO rekomenduojamų lygių. Pažymėtina, kad 2022–2023 m. vidutinė metinė azoto dioksido (NO2) ir kietųjų dalelių (KD2,5 ir KD10) koncentracija aplinkos ore daugelyje Lietuvos valstybinio oro monitoringo sistemoje veikiančių oro kokybės tyrimo stočių neatitiko ne tik 2021 m. paskelbtų PSO rekomenduojamų lygių, bet ir mažiau griežtų 2005 m. PSO rekomenduotų lygių;

- Lietuvoje iš antropogeninių taršos šaltinių išmetamas teršalų, tarp jų NOx, kiekis mažėja lėtai ir dėl nepasiektų Lietuvai ES ir tarptautiniuose teisės aktuose (*Europos Parlamento ir Tarybos direktyvoje 2016/2284/ES dėl tam tikrų valstybėse narėse į atmosferą išmetamų teršalų kiekio mažinimo, kuria iš dalies keičiama direktyva 2003/35/EB ir panaikinama direktyva 2001/81/EB (toliau – NEL direktyva)* ir *JT Tolimųjų tarpvalstybinių oro teršalų pernašų konvencijos 1999 m. Protokole dėl rūgštėjimo, eutrofikacijos ir pažemio ozono mažinimo*) nustatyto sumažinimo, palyginus su 2005 m išmestu kiekiu, tikslų (NOx 2020–2029 m. sumažinimo tikslas – 48 proc.; vėliausiais duomenimis iki 2021 m. buvo sumažinta 23,1 proc., iki 2023 m. – 28,8 proc.), 2023 m. sausio 26 d. Lietuvai pradėta ES teisės pažeidimo dėl NEL direktyvos neįgyvendinimo Lietuvos nacionalinėje teisėje procedūra, 2023 m. lapkričio 26 d. gauta EK pagrįsta nuomonė[[6]](#footnote-7), todėl kelių transporto keliama tarša turi būti mažinama kuo skubiau;

- Lietuvos TP parkas „sensta“ *–* 2024 m. sausio 1 d. VĮ „Regitra“ duomenimis, lengvųjų keleivinių ir lengvųjų krovininių TP (M1 ir N1 klasės), kurios sudaro daugiau kaip 80 proc. TP parko, vidutinis amžius atitinkamai siekė – *16,5* ir *13* metų (2023 m. sausio 1 d. buvo „jaunesnis” – *16,2* ir *12,7* metų);

- Lietuvos techninės apžiūros įmonių asociacijos „Transeksta“ duomenimis, maždaug pusė TP į privalomąją techninę apžiūrą (toliau – techninė apžiūra) atvyksta netvarkingos techninės būklės ir galimai kurį laiką iki apžiūros būdamos tokios būklės dalyvauja eisme. Iš pirmo karto praėjusių techninę apžiūrą TP kiekis pagal klases (proc.) 2022 m. / 2023 m.: M1 – 49,9 / 53,42; M2 – 43,8 / 45,37; M3 – 56,9 / 56,35; N1 – 52,9 / 55,3; N2 – 47,3 / 46,64; N3 – 57,1 / 57,39. Pažymėtina, kad 2023 m. net 25,81 proc. TP vėlavo atvykti į techninę apžiūrą ir galimai dalyvavo viešajame eisme neturėdamos galiojančių techninės apžiūros dokumentų;

- techninių apžiūrų metu nustatyta, kad 2022 m. *6*–*10 proc.* M1 ir N1 klasių TP (t. y.  *77 731* iš *777 316* 2022 m. pateiktų techninei apžiūrai TP) neatitiko į aplinką išmetamų teršalų reikalavimų (pvz., nustatytas per didelis išmetamųjų dujų dūmingumas ar anglies monoksido kiekis, aptiktas eksploatacinių skysčių (degalų, tepalų ir kt.) nuotėkis)[[7]](#footnote-8). 2023 m. aplinkos taršos reikalavimų neatitiko jau *14,6 proc.* M1 ir N1 klasių TP (6,8 proc. TP neatitiko dūmingumo ar anglies monoksido kiekio reikalavimų; 7,8 proc. TP nustatytas eksploatacinių skysčių nuotėkis; iš viso *125 538* M1 ir N1 klasių TP iš *882 275* 2023 m. pateiktų techninei apžiūrai TP);

- TP taršos kontrolė vykdoma pagal ES reikalavimus atitinkančią TP kontrolės sistemą – TP techninės būklės atitiktis techniniams reikalavimams[[8]](#footnote-9), kurie apima ir reikalavimus aplinkos taršai riboti, tikrinama  *techninės apžiūros metu*[[9]](#footnote-10) ir *techninių patikrinimų kelyje metu*[[10]](#footnote-11). TP techninės būklės patikrinimus kelyje atliekantys policijos pareigūnai ir Lietuvos transporto saugos administracijos (toliau – LTSA) pareigūnai turi teisę atlikti SEAKĮ įstatyme ir jo įgyvendinamuosiuose teisės aktuose numatytus veiksmus dėl draudimo ar laikino ribojimo techninių reikalavimų neatitinkančioms TP dalyvauti eisme. ES reikalavimai TP kontrolei keliuose netaikomi M1 ir N1 klasių TP.

Pažymėtina, kad ir iki Įstatymų įsigaliojimo Aplinkos apsaugos departamentas prie Aplinkos ministerijos (toliau – AAD), vykdydamas aplinkos apsaugos valstybinę kontrolę, tikrino TP į aplinkos orą išmetamų teršalų kiekio ar išmetamųjų dujų dūmingumo atitiktį reikalavimams (toliau – taršos reikalavimai)[[11]](#footnote-12) ir nustatęs pažeidimus taikė Lietuvos Respublikos administracinių nusižengimų kodekso (toliau – ANK) 307 straipsnyje[[12]](#footnote-13) ir Lietuvos Respublikos aplinkos apsaugos įstatymo 75 straipsnyje numatytas poveikio priemones fiziniams ir juridiniams asmenims, tačiau neturėjo įgaliojimų apriboti aplinkos taršos reikalavimus pažeidusių, t. y. neatitinkančių techninių reikalavimų, TP dalyvavimą eisme, panaikinti tokių TP techninės apžiūros dokumentų galiojimą. Tokiu būdu nebuvo mechanizmo, užtikrinančio, kad taršos reikalavimų neatitinkanti TP dalyvautų eisme tik pašalinusi neleistiną taršą sukėlusius techninius trūkumus ir (ar) gedimus. Svarbu ir tai, kad iki Įstatymų įsigaliojimo, su AAD pareigūnais patikrinimuose turėdavo dalyvauti policijos pareigūnai (stabdydavo TP) ir Aplinkos apsaugos agentūros pareigūnai (atlikdavo taršos matavimus) ir tai sukėlė papildomą administracinę naštą šioms institucijoms.

Priėmus Įstatymus, sudarytos teisinės sąlygos stiprinti TP taršos kontrolę keliuose, suteikti papildomi įgaliojimai: AAD – savarankiškai stabdyti TP, atlikti TP į aplinką išmetamų teršalų patikrinimus ir, nustačius aplinkos taršos reikalavimų pažeidimus, panaikinti techninės apžiūros dokumentų galiojimą; LTSA[[13]](#footnote-14) – stabdyti lengvąsias keleivines ir lengvąsias krovinines (M1 ir N1 klasių) TP, atlikti šių TP į aplinką išmetamų teršalų patikrinimus ir, nustačius aplinkos taršos reikalavimų pažeidimus, panaikinti techninės apžiūros dokumentų galiojimą. Planuojama per metus patikrinti iki 15000 TP (iki Įstatymų įsigaliojimo AAD patikrindavo iki 500 TP per metus), bus vykdoma pažeidimų pokyčio stebėsena. Tikimasi ir visuomenės požiūrio pokyčių, nes didesnė tikimybė būti patikrintam kelyje ir galimos sankcijos turėtų paskatinti labiau rūpintis automobilių technine būkle, nelaukiant ir juo labiau nevėluojant kas dvejus metus atlikti privalomą techninę apžiūrą.

Dėl nurodytų peticijos padavimo priežasčių, pažymėtina, kad:

- Privalomosios transporto priemonių techninės apžiūros atlikimo tvarkos apraše[[14]](#footnote-15) nustatyta tvarka privalomoji techninė apžiūra M1 klasės TP atliekama po trejų metų nuo pirmosios registracijos datos, vėliau – kas 24 mėn. Pastaruoju atveju techninės apžiūros dokumentai galioja 2 metus, tačiau per tą laikotarpį TP gali sugesti ir dėl to padidėti jos tarša. Be to, dalis automobilių eksploatuojami su neveikiančiomis išmetamųjų dujų neutralizavimo sistemomis – dėl ekonominių priežasčių išpjaunami katalizatoriai, išmontuojami kietųjų dalelių filtrai, atliekant ir automobilio programinės įrangos manipuliavimą siekiant, kad TP diagnostikos sistema ignoruotų kietųjų dalelių filtro pašalinimo veiksmą, o techninei apžiūrai „pasiruošiama“ – išsinuomojami ir sumontuojami katalizatoriai, į degalus pripilama išmetamųjų teršalų lygį mažinančių priedų ir kt. Netikėti TP taršos patikrinimai kelyje nesuteikia galimybės nesąžiningiems vairuotojams „pasiruošti“ patikrinimui;

- nuolat tikrinti automobilio išmetamųjų teršalų lygį nebūtina, nes techniškai tvarkinga, su nepašalinta / veikiančia TP gamintojo numatyta išmetamųjų dujų neutralizavimo sistema TP išmetamųjų teršalų ribinių dydžių viršyti neturėtų. Tačiau TP valdytojui pageidaujant taršos parametrų matavimus galima atlikti bet kurioje techninių apžiūrų stotyje arba TP techninės priežiūros ir remonto paslaugas teikiančiuose autoservisuose, kurie atlieka TP degalų tiekimo, oro tiekimo, išmetamųjų dujų neutralizavimo dalių, įrangos, komponentų, sistemų techninę priežiūrą ar remontą ir Transporto priemonių techninės priežiūros, remonto, techninės pagalbos ir perdirbimo paslaugų teikimo tvarkos  ir aplinkos apsaugos reikalavimų apraše nustatyta tvarka[[15]](#footnote-16) privalo turėti išmetamųjų teršalų matavimo įrangą;

- automobilių taršos tikrinimas nėra nauja AAD funkcija. AAD TP taršos kelyje kontrolę vykdo daugiau kaip 20 metų;

- Lietuvos Respublikos motorinių transporto priemonių registracijos mokesčio įstatyme nustatyta tvarka M1 ir N1 klasių TP apmokestinamos registracijos mokesčiu, kuriuo skatinama įsigyti mažiau šiltnamio efektą sukeliančių dujų išmetančių TP. Mokesčio dydis priklauso nuo TP išmetamo anglies dvideginio (CO2), kuris yra šiltnamio efektą sukeliančios ir skatinančios klimato kaitą dujos, kiekio (ne *anglies monoksido (CO)* kiekio, kaip nurodyta peticijoje) ir TP naudojamų degalų rūšies. Pažymėtina, kad CO yra teršalas, kurio išmetimo lygis ir atitiktis TP nustatytiems ribiniams dydžiams vertinamas matavimais TP su benzininiais vidaus degimo varikliais (TP su dyzeliniais vidaus degimo varikliais matuojamas dūmingumo lygis) techninės apžiūros ar taršos kontrolės kelyje metu. Mokesčio už TP išmetamą CO kiekį nėra.

Atsižvelgiant į tai, kad 2024 m. sausio 1 d. įsigaliojus Įstatymams kilo visuomenės nepasitenkinimas (dėl už taršos reikalavimų pažeidimus nustatytų sankcijų griežtumo, konkrečiai, kad pagal ANK 307 straipsnio 1 dalies nuostatas skiriama bauda ir pagal SEAKĮ 25 straipsnio 7 dalies 4 punktą panaikinamas TP privalomosios techninės apžiūros dokumento galiojimas), susirūpinimas, kad gali būti situacijų, kai vairuotojas nežino galimai darantis pažeidimą, nes jo vairuojamas automobilis neišmeta matomų dūmų, o automobilio diagnostikos sistema nerodo gedimo, 2024 m. birželio 7 d. Seimas priėmė ANK 307 straipsnio pakeitimo įstatymą[[16]](#footnote-17), kuriame numatyta galimybė TP vairuotojui ANK nustatyta tvarka skirti alternatyvias sankcijas – įspėjimą ar baudą. Papildomai informuojame, kad LTSA yra parengusi ir derina Motorinių transporto priemonių ir jų priekabų, kurios neatitinka techninių reikalavimų ir gali kelti arba kelia grėsmę eismo saugumui, gali daryti arba daro kenksmingą (neigiamą) poveikį aplinkai, privalomosios transporto priemonių techninės apžiūros dokumentų galiojimo panaikinimo tvarkos aprašo[[17]](#footnote-18) pakeitimo projektą[[18]](#footnote-19), kuriame, atsižvelgiant į Seimo Aplinkos apsaugos komiteto ir Teisės ir teisėtvarkos komiteto siūlymą[[19]](#footnote-20), siūlo nustatyti, kad sprendimas dėl techninės apžiūros dokumentų galiojimo panaikinimo įsigaliotų ne po dabar nustatytų 48 val., bet po 7 darbo dienų (kaip taikoma ir komercinių (M2, M3, N2, N3 klasių) TP techninių patikrinimų kelyje metu nustatytų pažeidimų atvejais), jeigu per šį terminą TP techninės apžiūros stotyje nebūtų atliktas išmetamųjų dujų parametrų patikrinimas arba techninės apžiūros stotyje atlikus išmetamųjų dujų parametrų patikrinimą vėl būtų nustatytas tas pats trūkumas. Taip būtų suteikta daugiau laiko TP trūkumams pašalinti ir patikrinti TP techninės apžiūros stotyje.

Atsižvelgdami į tai, kas išdėstyta, manome, kad peticijoje pateikti siūlymai nepagrįsti.

|  |  |
| --- | --- |
| Aplinkos ministras | Simonas Gentvilas |

|  |
| --- |
| R. Gagienė, tel. +370 695 41940, el. p. renata.gagiene@am.lt |

1. <https://e-seimas.lrs.lt/portal/legalAct/lt/TAD/6dd1bbc37d6311eeaedfbb6d38423c2d>. [↑](#footnote-ref-2)
2. <https://e-seimasx.lrs.lt/portal/legalAct/lt/TAD/acdf3e517d6311eeaedfbb6d38423c2d>. [↑](#footnote-ref-3)
3. <https://am.lrv.lt/lt/veiklos-sritys-1/tarsos-prevencija/aplinkos-oras/studijos/transporto-priemoniu-tarsos-realiomis-vaziavimo-salygomis-nuotoliniu-matavimu-projektas/>. [↑](#footnote-ref-4)
4. <https://am.lrv.lt/lt/veiklos-sritys-1/tarsos-prevencija/aplinkos-oras/studijos/transporto-priemoniu-tarsos-realiomis-vaziavimo-salygomis-nuotoliniu-matavimu-projektas/>. [↑](#footnote-ref-5)
5. Europos Parlamento ir Tarybos direktyva 2008/50/EB dėl aplinkos oro kokybės ir dėl švaresnio oro Europoje ir Europos Parlamento ir Tarybos direktyva 2004/107/EB dėl arseno, kadmio, gyvsidabrio, nikelio ir policiklinių aromatinių angliavandenilių aplinkos ore. [↑](#footnote-ref-6)
6. Pagrįsta nuomonė Nr. INFR(2022)2074C(2023)7289 final, skirta Lietuvos Respublikai remiantis Sutarties dėl Europos Sąjungos veikimo 258 straipsniu dėl to, kad nuo 2020 m. nesilaikoma pagal Direktyvą (ES) 2016/2284 dėl tam tikrų valstybėse narėse į atmosferą išmetamų teršalų kiekio mažinimo tenkančių įsipareigojimų sumažinti išmetamųjų teršalų amoniako (NH3), azoto oksidų (NOx) ir nemetaninių lakiųjų organinių junginių (NMLOJ) kiekį ir priimti bei įgyvendinti nacionalinę oro teršalų valdymo programą, kuria ribojamas metinis antropogeninės kilmės teršalų išmetimas. [↑](#footnote-ref-7)
7. Reikalavimai patvirtinti LTSA direktoriaus 2022 m. spalio 20 d. įsakymu Nr. 2BE-260 „Dėl Techninių motorinių transporto priemonių ir jų priekabų reikalavimų patvirtinimo“. [↑](#footnote-ref-8)
8. LTSA direktoriaus 2022 m. spalio 20 d. įsakymu Nr. 2BE-260 patvirtinti Techninių motorinių transporto priemonių ir jų priekabų reikalavimų aprašas; Techninių motorinių transporto priemonių ir jų priekabų reikalavimų sąrašas, Techninių motorinių transporto priemonių ir jų priekabų tikrinimo pozicijų ir trūkumų vertinimo kriterijų sąrašas. [↑](#footnote-ref-9)
9. Privalomosios transporto priemonių techninės apžiūros atlikimo tvarkos aprašas, patvirtintas Lietuvos Respublikos susisiekimo ministro 2008 m. spalio 24 d. įsakymu Nr. 3-406. [↑](#footnote-ref-10)
10. M2, M3, N2, N3, O3, O4 klasių kelių transporto priemonių ir T1b, T2b, T3b, T4.1b, T4.2b, T4.3b, T5 kategorijų ratinių traktorių techninių patikrinimų organizavimo Lietuvos Respublikos keliuose taisyklės, patvirtintos Lietuvos Respublikos Vyriausybės 2005 m. balandžio 13 d. nutarimu Nr. 403. [↑](#footnote-ref-11)
11. ES reikalavimus atitinkantys TP taršos reikalavimai nustatyti šiuose teisės aktuose: LTSA direktoriaus 2022 m. spalio 20 d. įsakymu Nr. 2BE-260 patvirtintuose – Techninių motorinių transporto priemonių ir jų priekabų reikalavimų apraše; Techninių motorinių transporto priemonių ir jų priekabų reikalavimų sąraše, Techninių motorinių transporto priemonių ir jų priekabų tikrinimo pozicijų ir trūkumų vertinimo kriterijų sąraše (*taikomi techninių apžiūrų ir techninių patikrinimų kelyje metu; nuo 2024-01-01 – ir AAD vykdomos TP taršos kontrolės metu*) ir Aplinkos apsaugos normatyviniuose dokumentuose – „Automobiliai su benzininiais (kibirkštinio uždegimo) varikliais. Anglies monoksidas išmetamosiose dujose. Normos ir matavimo metodai. LAND 14–2015 ir „Automobiliai su dyzeliniais (uždegimo suspaudimu) varikliais. Išmetamųjų dujų dūmingumas. Normos ir matavimo metodai. LAND 15‑2015“, patvirtintuose Lietuvos Respublikos aplinkos ministro 2000 m. kovo 8 d. įsakymu Nr. 89 (*buvo taikomi iki 2023-12-31* *aplinkos apsaugos valstybinės kontrolės metu*). [↑](#footnote-ref-12)
12. ANK 307 straipsnis, kuriame:

    1) nustatytos baudos:

    - už transporto priemonių, kurių į aplinkos orą išmetamų teršalų kiekis viršija nustatytus ribinius dydžius, arba transporto priemonių su neveikiančia gamintojo numatyta išmetamųjų dujų neutralizavimo sistema, eksploatavimą (asmenims 100 – 300 eurų (už pakartotinį 300 – 500 eurų); *juridinių asmenų vadovams ar kitiems atsakingiems asmenims* 300 – 500 eurų (už pakartotinį 600 – 900 eurų);

    - už transporto priemonių su sumontuotu prietaisu ar įrenginiu, kuris išderina gamintojo numatytą išmetamųjų dujų neutralizavimo sistemos veikimą, eksploatavimą (asmenims 300 – 600 eurų (už pakartotinį 600 – 900 eurų); *juridinių asmenų vadovams ar kitiems atsakingiems asmenims* 750 – 1500 eurų (už pakartotinį 1500 –2250 eurų).

    2) numatytas prietaiso ar įrenginio, kuris išderina gamintojo numatytą išmetamųjų dujų neutralizavimo sistemos veikimą, konfiskavimas. [↑](#footnote-ref-13)
13. TP taršos atitikties reikalavimams patikrinimai nėra nauja LTSA funkcija – vykdydama TP pradinius techninius patikrinimus kelyje LTSA tikrina M2, M3, N2, N3 klasių, t. y. komercinei veiklai naudojamų autobusų, sunkiųjų krovininių TP keliamos aplinkos taršos atitiktį reikalavimams. TP pradiniai techniniai patikrinimai kelyje neapima M1 ir N1 klasių (lengvųjų keleivinių ir lengvųjų krovininių ) TP patikrinimų. [↑](#footnote-ref-14)
14. Patvirtintas Lietuvos Respublikos susisiekimo ministro 2008 m. spalio 24 d. įsakymu Nr. 3-406 „Dėl privalomosios transporto priemonių techninės apžiūros atlikimo tvarkos aprašo patvirtinimo“. [↑](#footnote-ref-15)
15. Patvirtinta Lietuvos Respublikos susisiekimo ministro ir Lietuvos Respublikos aplinkos ministro 2023 m. balandžio 13 d. įsakymu Nr. 3-183/D1-110 „Dėl Transporto priemonių techninės priežiūros, remonto, techninės pagalbos ir perdirbimo paslaugų teikimo tvarkos  ir aplinkos apsaugos reikalavimų aprašo patvirtinimo“. [↑](#footnote-ref-16)
16. <https://e-seimas.lrs.lt/portal/legalAct/lt/TAP/9ae051201e4a11efb121d2fe3a0eff27?positionInSearchResults=0&searchModelUUID=3c4be84d-00ec-4966-941d-2c6cc07921a4>. [↑](#footnote-ref-17)
17. Patvirtintas LTSA direktoriaus 2022 m. liepos 28 d. įsakymu Nr. 2BE-189 „Dėl Motorinių transporto priemonių ir jų priekabų, kurios neatitinka techninių reikalavimų ir gali kelti arba kelia grėsmę eismo saugumui, gali daryti arba daro kenksmingą (neigiamą) poveikį aplinkai, privalomosios transporto priemonių techninės apžiūros dokumentų galiojimo panaikinimo tvarkos aprašo patvirtinimo“. [↑](#footnote-ref-18)
18. <https://e-seimas.lrs.lt/portal/legalAct/lt/TAP/7a417e40009e11ef8e4be9fad87afa59?positionInSearchResults=4&searchModelUUID=e9a07e99-ea17-44f0-9694-9210872d1cab>. [↑](#footnote-ref-19)
19. Seimo Aplinkos apsaugos komiteto ir Teisės ir teisėtvarkos komiteto 2024 m. balandžio 8 d. posėdžio protokolo Nr. 107-P-13 / Nr. 102-P-9 2 klausimo 1 nutariamoji dalis: „*Prašyti atsakingų institucijų persvarstyti 48 val. terminą, po kurio panaikinamas privalomosios transporto priemonių techninės apžiūros dokumento galiojimas, ir terminą pratęsti iki protingo laikotarpio, per kurį galima sutvarkyti automobilį iki tinkamos būklės. Nustatyti, kad techninė apžiūra būtų atliekama tik ta apimtimi, kuri susijusi su oro taršos reikalavimais*.“ [↑](#footnote-ref-20)